VALSTYBINĖS KAINŲ IR ENERGETIKOS KONTROLĖS KOMISIJOS

N U T A R I M A S

DĖL ELEKTROS ENERGIJOS SUPIRKIMO KAINOS IŠ BENDRŲ ŠILUMOS IR ELEKTROS ENERGIJOS GAMINTOJŲ REGULIAVIMO TAISYKLIŲ PATVIRTINIMO

2004 m. liepos 29 d. Nr. O3-84

Vilnius

Vadovaudamasi Lietuvos Respublikos elektros energetikos įstatymo pakeitimo įstatymu (Žin., 2004, Nr. 107-3964), Lietuvos Respublikos Vyriausybės 2001 m. gruodžio 5 d. nutarimu Nr. 1474 „Dėl teisės aktų, būtinų Lietuvos Respublikos elektros energetikos įstatymui įgyvendinti, patvirtinimo“ (Žin., 2001, Nr. 104-3713; 2002, Nr. 80-3442; 2003, Nr. 48-2121; 2004, Nr. 9-228), Valstybinė kainų ir energetikos kontrolės komisija nutaria patvirtinti Elektros energijos supirkimo kainos iš bendrų šilumos ir elektros energijos gamintojų reguliavimo taisykles (pridedama).

KOMISIJOS PIRMININKAS	VIDMANTAS JANKAUSKAS

PATVIRTINTA

Valstybinės kainų ir energetikos kontrolės

komisijos 2004 m. liepos 29 d. nutarimu

Nr. O3-84

ELEKTROS ENERGIJOS SUPIRKIMO KAINOS IŠ BENDRŲ ŠILUMOS IR ELEKTROS ENERGIJOS GAMINTOJŲ REGULIAVIMO TAISYKLĖS

I. BENDROSIOS NUOSTATOS

1. Elektros energijos, privalomos supirkti pagal Įpareigojimų teikti viešuosius interesus atitinkančias paslaugas davimo taisykles, supirkimo kainos reguliavimo taisyklės (toliau – Taisyklės) reglamentuoja elektros energijos, pagamintos termofikaciniu režimu kombinuoto elektros ir šilumos gamybos ciklo elektrinėse (toliau – Gamintojas), supirkimo kainos nustatymą.

Pagal šias Taisykles kainos apskaičiuojamos Gamintojams, kurių sąrašą nustato ir patvirtina Ūkio ministerija, išskyrus Gamintojus, iš kurių elektros energija superkama elektros energetikos sistemos rezervams užtikrinti ir kurie naudoja atliekinius energijos išteklius.

2. Šios Taisyklės parengtos vadovaujantis Nacionaline energetikos strategija, Lietuvos Respublikos elektros energetikos įstatymo pakeitimo įstatymu, Viešuosius interesus atitinkančių paslaugų elektros energetikoje sąrašu, Įpareigojimų teikti viešuosius interesus atitinkančias paslaugas davimo taisyklėmis.

3. Šių Taisyklių tikslas – sukurti teisėtus ir sąžiningus principus termofikaciniu režimu kombinuoto elektros ir šilumos gamybos ciklo elektrinėse pagamintos elektros energijos supirkimo kainoms nustatyti, kai ši elektros energija superkama teikiant viešuosius interesus atitinkančias paslaugas.

4. Elektros energijos teikiant viešuosius interesus atitinkančias paslaugas supirkimo kainos nustatymo principai atitinka šalies elektros energijos rinkos sąlygas. Elektros energijos gamintojų kainos iš esmės nėra reguliuojamos ir energijos gamintojai turi veikti elektros energijos rinkoje prisiimdami ekonominę riziką. Viešieji interesai elektros energijos gamybos sektoriuje, kai superkama dalis termofikaciniu režimu kombinuoto elektros ir šilumos gamybos ciklo elektrinėse pagamintos elektros energijos, padeda palaikyti esamų kombinuoto energijos gamybos ciklo įrenginių gyvybingumą, kol visiškai įsigalios Elektros energetikos įstatyme numatyti rinkos santykiai, taip pat skatina naujų, termofikacinių energiją generuojančių įrenginių atsiradimą, naudingai išnaudojant esamą termofikacijos potencialą Lietuvoje.

II. SUPERKAMOS ELEKTROS ENERGIJOS KAINŲ NUSTATYMAS

5. Gamintojai priskiriami pagal nominalią elektros galią prie elektros galios dydžio kategorijų. Iš gamintojų superkamos elektros energijos kainos nustatomos elektros galios dydžio kategorijoms. Elektros galios dydžio kategorijai nustatyta elektros energijos kaina taikoma kiekvienam gamintojui, kuris priskirtas šiai galios kategorijai.

Nr.	Nominalios elektros galios kategorijos	Elektros galios kategorijos pavadinimas
1.	virš 50 MWel	didelis
2.	virš 5 MW(el) iki 50 MWel	vidutinis
3.	iki 5 MWel	mažas

6. Iš gamintojo, kuriam Ūkio ministerija nustatė supirkimo apimtis, superkamos elektros energijos kaina apskaičiuojama pagal formulę:

,

kur: Kel i – elektros galios dydžio kategorijai nustatyta elektros energijos supirkimo kaina [ct/kWh], (i = 1, 2, 3, kur skaičiai nuo 1 iki 3 yra elektros galios dydžio kategorijos numeriai);

Kbaz – bazinė elektros energijos kaina [ct/kWh];

kg i – elektros galios dydžio kategoriją nusakantis koeficientas;

kn – papildomą lėšų poreikį naujos statybos elektrinėms įvertinantis koeficientas. Jis taikomas naujoms elektrinėms, kurių eksploatacija prasideda po šių Taisyklių įsigaliojimo ir kurių nominalių elektros ir šilumos galių santykis ne mažesnis kaip 0,45 bei bendras energijos gamybos efektyvumas (termofikaciniu režimu pagamintos energijos ir jos gamybai sunaudoto kuro santykis) ne mažesnis kaip 75 procentai. Šis koeficientas nustatomas trejiems metams. Jo dydį, kuris negali būti mažesnis nei 1,1, nustato Valstybinė kainų ir energetikos kontrolės komisija (toliau – Komisija).

7. Bazinės elektros energijos kainos Kbaz skaičiavimas.

Bazinė elektros energijos kaina yra tam tikro pasirinkto alternatyvaus elektros energijos gamintojo, kuris gamina tik elektros energiją, galimos pagaminti elektros energijos kaina. Bazinei elektros energijos kainai apskaičiuoti nustatomos elektros energijos gamybos sąnaudos. Skaičiavimuose, atsižvelgiant į šalies elektros energijos gamybos sektoriaus ypatumus, kaip bazinė elektros energijos kaina pasirinkta AB Lietuvos elektrinė galimos efektyviai pagaminti elektros energijos kaina.

7.1. Bazinės elektros energijos kainos skaičiuojamos remiantis tokiomis prielaidomis:

Pastovios elektros gamybos sąnaudos, [mln. Lt/metus]	SP	75
Vidutinė metinė elektros gamybos galia, [MW]	Gvid	1200
Darbo valandos, [val./metus]	T	8040
Naudojamas kuras	gamtinės dujos
Vidutinė metinė kuro sąnaudų norma, [kg. a. e/ MWh]	bel	325
Bazinė sąlyginio kuro kaina, [Lt/t. a. e]	tk	263

7.2. Bazinė elektros energijos kaina Kbaz dėl bazinio kuro kainos tk pasikeitimo gali būti perskaičiuojama kartą per metus pagal formulę:

[ct/kWh]

kur:

Kbaz n – skaičiuojamųjų metų elektros kaina, [ct/kWh];

tk n-1 – metų prieš skaičiuojamųjų metų kuro kaina, [Lt/t. a. e];

tk n – skaičiuojamųjų metų kuro kaina, [Lt/t. a. e].

Koeficientas 0,57 įvertina vidutines esamų elektrinių sąnaudas kurui gaminant elektros energiją bei nustato kuro kainos įtaką bazinei elektros energijos kainai.

7.3. Šių Taisyklių įsigaliojimo metais bazinė elektros energijos kaina Kbaz apskaičiuojama pagal formulę:

7.4. Bazinei elektros energijos kainai apskaičiuoti naudojamos reikšmės – pastovios elektros gamybos sąnaudos SP, vidutinė metinė elektros gamybos galia Gvid, darbo valandos T ir vidutinė metinė kuro sąnaudų norma bel yra fiksuojamos trejiems metams. Šios reikšmės gali būti koreguojamos kartu su elektros galios dydžio kategoriją nusakančiais koeficientais kgi.

8. Elektros galios dydžio kategoriją nusakančių koeficientų kg i nustatymas.

Šiuos koeficientus nustato Komisija pagal ūkio ministro nustatytus 2002–2004 metais privalomus supirkti elektros energijos kiekius bei nustatytas elektros energijos supirkimo kainas. Kiekvienai gamintojų grupei suskaičiuojama vidutinė svertinė superkamos elektros energijos kainos reikšmė, kuri yra gamintojų superkamo kiekio ir nustatytos kainos santykis iš superkamo kiekio per 2002–2004 metus. Šie koeficientai Taisyklių įsigaliojimo metais skaičiuojami kaip gamintojų grupės vidutinės svertinės elektros energijos kainos reikšmės santykis su bazine elektros energijos kaina. Elektros galios dydžio kategoriją nusakantys koeficientai kg i yra fiksuojami trejiems metams. Po trejų metų jie gali būti koreguojami Komisijos sprendimu, atsižvelgiant į konkurencijos lygį elektros energijos gamybos rinkoje bei bazinės kainos skaičiavimo prielaidų pasikeitimą.

9. Gamintojai pagal Įpareigojimų teikti viešuosius interesus atitinkančias paslaugas davimo taisyklių 12 punktą kreipiasi į Komisiją nustatyti privalomos supirkti elektros energijos pardavimo kainą. Gamintojai Komisijai kartu su prašymu pateikia paraiškos, nurodytos ūkio ministro patvirtintose Elektros energijos supirkimo iš bendrų šilumos ir elektros energijos gamintojų taisyklėse, nustatyta tvarka patvirtintą kopiją.

10. Komisija pagal Įpareigojimų teikti viešuosius interesus atitinkančias paslaugas davimo taisyklių 13 punktą nustato gamintojų, kuriems Ūkio ministerija nustatė privalomos supirkti elektros energijos apimtis, kainas.

11. Gamintojai kiekvienų kalendorinių metų pabaigoje pateikia Komisijai detalias energijos gamybos sąnaudų ir techninių ekonominių rodiklių ataskaitas pagal Komisijos pateiktą formą.

12. Jeigu Gamintojas, iš kurio superkama elektros energija, priklauso miesto šilumos tinklus valdančiai įmonei, tai jo pajamos iš privalomo supirkti elektros energijos kiekio pardavimo turi būti įvertintos skaičiuojant šilumos energijos kainą.

______________